Iñaki Williams

**Iñaki Williams Arthuer** (Bilbo, Bizkaia, 1994ko ekainaren 15a) futbolari profesionala da. Pamplona Kirol Klubetik Athleticen harrobira heldu zen jubenila zela, eta egun Athleticen gizonezkoen lehen taldean jokatzen du. Gurasoak Ghanakoak ditu. Iñakiren anaia Nico ere futbolari profesionala da.

## Bizitza 
### Hasierak 
Iñakik bere bizitzako lehenengo egunak Bilbon eman zituen, baina Iruñean hazi zen. Bilbotik gurasoak Sesmara (Nafarroa Garaia) joan ziren, han aitak nekazaritzan lan egin baitzuen, etxalde batean. Iñakik eskola hasi behar zuenean, Iruñera joatea erabaki zuten. Futboleko lehen urratsak Iruñeko Igeriketa Elkartean egin zituen.

2008tik 2012ra Pamplona futbol-taldean jokatu zuen. Talde horrek Athletic taldearekin harreman onak zituenez, 2012an Bilbora joan zen Iñaki. Beheko mailetan oso nabarmena zen haren jokoa; Athleticen egin zuen lehenengo denboraldian 35 gol sartu zituen guztira. Horri esker, gazteen Errege Kopan finaleraino iritsi ziren, eta NextGen serieetan parte hartu zuen, geroago lehen taldean etorkizun handia izan zuten beste batzuk lagun zituela: Kepa Arrizabalaga, Yeray Álvarez eta Aymeric Laporte. Hurrengo urtean Athleticen bi filialetan jokatu zuen: denboraldi erdi bat Baskonian, non 7 gol sartu zituen, eta beste erdia Bilbao Athleticen, non beste 8 gol egin zituen. 

### Athletic Club 
2014-15 denboraldian, Ernesto Valverde entrenatzaileak lehen taldera igotzeko interesa agertu zuen, Bilbao Athleticen bi hiruko sartu ondoren eta azken urteetako golegilerik onenetarikoa izateagatik. 2014ko abenduaren 6an egin zuen debuta lehen taldearekin Cordobaren aurka. 
2015eko otsailaren 19an Torinoren aurkako neurketan, Europa Ligako final-hamaseirenetako joaneko partidan, 20 urterekin debutatu zuen Europan, non bere Athleticen historian gol bat sartu zuen lehen jokalari afrikarra bihurtu zen. Aurrelariak area txikiaren barrutik errematatu zuen bere taldea markagailuan aurreratzeko. 2015eko maiatzaren 9an, denboraldiko puntako abiaduraren errekorra hautsi zuen ligan, 35,71 km/h-ko abiaduran. Maiatzaren 17an sartu zuen bere lehen gola Lehen Mailan, 93. minutuan Elxen aurka (2-3), garaipena ekarri zuena, 78. minutuan Athletic 2-0 galtzen ari baitzen. 2015eko maiatzaren 30ean Errege Kopako finala jokatu zuen Camp Noun, Bartzelonaren aurka. Athletic 3-1 garaitu zuen Williamsek 79. minutuan Ibai Gomezen erdiraketa aprobetxatuta. Gol honekin Kopako final batean Athleticen bosgarren golegilerik gazteena bihurtu zen Gomez-Acedo, Iraragorri, Belaunde eta Pichichiren ondoren.

2015eko abuztuan lortu zuen lehen titulua, 2015eko Espainiako Superkopan Bartzelonari 5-1 irabazita.

2018ko urtarrilaren 17an sinatu zuen kontratua talde zuri-gorriarekin 2025eko ekainaren 30era arte. 2019an kontratua luzatu zuen

2021eko urtarrilaren 17an garaipenaren gola lortu zuen, Espainiako Superkopako finalean, F. C. Bartzelonaren aurka (3-2) luzapenean, eskuadrari egokitutako jaurtiketa handi batekin. Apirilaren 28an bere anaiarekin jokatu zuen (Nico) lehen aldiz, Real Valladoliden aurka (2-2).

2021eko urriaren 1ean jardunaldi gehien jarraian jokatu zituen Lehen Mailako futbolaria izan zen, Juan Antonio Larrañaga gaindituta.

2024ko urtarrilaren 24an, goiz horretan bertan Afrikako Kopan parte hartzetik itzuli ondoren, gol erabakigarria sartu zuen Kopako final-laurdenetan F. C. Bartzelonaren aurka (4-2), luzapeneko 105. minutuan ikaragarrizko partidu batean. Otsailaren 29an markagailua ireki zuen Atletico Madrilen aurkako jipoian (3-0), Kopako finalerdietako itzulikoan. Apirilaren 6an titular izan zen Kopako finalean Real Mallorcaren aurka, non bere hirugarren titulua eskuratu zuen, Athleticen lehen errege kopa berrogei urtetan.  Maiatzaren 11n sartu zuen Osasunaren aurka (2-2) bere ehungarren gola Athleticeko futbolari gisa.

Irailaren 15ean hiru gol asistentzia eman zituen U. D. Las Palmasen aurkako garaipenean (2-3), 2005etik Fran Yestetik inork lortu ez zuena bilboko taldean.Denboraldi amaieran, Oscar de Marcosek erretiroa hartu ondoren, kapitainaren besokoa heredatu zuen, athleticen lehen kapitain beltza izanik.

2025eko irailaren 16an egin zuen debuta Txapeldunen Ligan, Arsenalen aurka. Girona FCren aurkako 28. jardunaldian, zuri-gorrien gisa 500 partidetara iristea lortu zuen, eta hori lortu zuen zortzigarren jokalaria izan zen. Hurrengo jardunaldiko Betisen aurkako partidan, omenaldia egin zioten San Mamesen, Oscar De Marcos kapitain ohiaren esker oneko garaikurra emanez.

## Kirol ibilbidea 
*2025eko Maiatzak 31n eguneratua. Datu ofizialak.*

## Selekzio nazionala 
### Ghanako futbol selekzioa 
2022ko uztailaren 5ean, bere arbasoen selekziorako, Ghanako futbol selekziorako jokatuko zuela iragarri zuen. Irailaren 23an egin zuen debuta, Havreko Océane estadioan, Brasilen aurka (3-0), atsedenaldian Kamaldeen Sulemana ordezkatuz. Selekzioan,  herrialdeko ohitura jarraituz, "Kweku" izena erabiltzen du. Madagaskarren aurka sartu zuen bere lehen gola internazional gisa.  

Azaroaren 14an, Otto Addo hautatzaileak Qatarreko 2022ko Munduko Txapelketa jokatzeko emandako hogeita sei jokalarien zerrendan sartu zen. Portugalen aurka debutatu zuen. Selekzioak ez zuen hurrengo errondara pasatzea lortu.

### Euskal Herriko selekzioa 
2018ko urriaren 12an egin zuen debuta Euskal Herriko futbol selekzioarekin, Venezuelaren aurkako lagunarteko partida batean (4-2).

### Espainiako selekzioa 
2016ko maiatzaren 17an Vicente del Bosqueren deia jaso zuen 2016ko Eurokopa selekzio absolutuarekin prestatzeko hamaika jokalariz osatutako zerrenda alternatibo batean parte hartzeko. Azkenik, maiatzaren 29an Espainiako selekzioarekin debuta egin zuen, Bosnia-Herzegovinaren aurkako lagunarteko partida batean.

## Tituluak 
* 2015 Superkopa
* 2021 Superkopa
* 23-24 Kopa

## Familia eta bizitza pertsonala 
Iñakiren ama Maria Arthuer Liberian jaio zen, eta oso gaztetik Ghanara joan zen bizitzera Liberiako gerra zibiletik ihesi. Mariak Felix Williams ezagutu zuen Buduburamgo errefuxiatu eremuan, eta Europaraino 3.500 kilometroko bidea egin zuten elkarrekin, errepidez. Etortzear zeuden seme-alabentzat bizileku hobea nahi zuten. Melillatik Bilbora jo zuten, eta han Iñaki Mardones apaizaren laguntza jaso zuten; haren omenez jarri zioten *Iñaki* seme zaharrenari. Handik gutxira Iruñera mugitu ziren lanagatik, eta gero aita Londresera joan zen, lanagatik orobat. Iñakik bere lehen kontratu profesionala sinatu zuenean, aita familia osoarekin bildu zen berriro, zazpi urte geroago.

Williamsek bere euskal izena apaiz baten omenez jaso zuen, Caritas Internacionalis-eko langilea (Bilbo), bere jaiotzaren urtean Espainiara iritsi ondoren gurasoei lagundu ziena; ezezaguna den abokatu baten aholkua jaso zuten gerran zegoen herrialde batetik, hau da, Liberiatik, etortzeko asmoa zutela esanez, herrialdean lehen aldiz sartu zirenean. Anaia gazteagoak, Nicok, Iñakiren bideari segitu zion: Nico ere futbolaria eta aurrelaria da, Athleticeko harrobian hezia, Lezaman hain zuzen ere. 

Gaztelaniaz, euskaraz eta ingelesez hitz egiten du jokalariak.

## Filmografia 
* *Six Dreams, Amazon Prime, 2018.*
* *Los Williams, Raúl de la Fuente, 2025*

## Erreferentziak 
## Kanpo estekak 
* Fitxa - www.athletic-club.eus